18.

Iza članka 56.c umeće se sljedeći odjeljak 16.: „Odjeljak 16. Potpore uključene u financijske proizvode koji se financiraju sredstvima fonda InvestEU Članak 56.d Područje primjene i zajednički uvjeti 1. Ovaj se odjeljak primjenjuje na potpore uključene u financijske proizvode koji se financiraju sredstvima fonda InvestEU i kojima se pruža potpora partnerima u provedbi, financijskim posrednicima i/ili krajnjim korisnicima. 2. Potpore su spojive s unutarnjim tržištem u smislu članka 107. stavka 3. Ugovora i izuzimaju se od obveze prijave iz članka 108. stavka 3. Ugovora ako su ispunjeni uvjeti utvrđeni u poglavlju I., u ovom članku i u članku 56.e ili članku 56.f. 3. Potpore su u skladu sa svim primjenjivim uvjetima utvrđenima u Uredbi [o fondu InvestEU] [upućivanje] i smjernicama za ulaganja sredstava iz fonda InvestEU [upućivanje]. 4. Maksimalni pragovi utvrđeni u člancima 56.e i 56.f primjenjuju se na ukupno preostalo financiranje u okviru bilo kojeg financijskog proizvoda koji se financira sredstvima fonda InvestEU, u mjeri u kojoj to financiranje uključuje potporu. Maksimalni pragovi primjenjuju se: (a) po projektu u slučaju potpora obuhvaćenih člankom 56.e stavcima 2. i 3., člankom 56.e stavkom 4. točkom (a) podtočkom i., člankom 56.e stavcima 5. i 6., člankom 56.e stavkom 7. točkama (a) i (b) i člankom 56.e stavkom 8.; (b) po krajnjem korisniku u slučaju potpora obuhvaćenih člankom 56.e stavkom 4. točkom (a) podtočkama ii. i iii., člankom 56.e stavkom 7. točkom (d), člankom 56.e stavkom 9. i člankom 56.f. 5. Potpore se ne smiju dodjeljivati u obliku refinanciranja postojećih portfelja financijskih posrednika ili jamstava za te portfelje. Članak 56.e Uvjeti za potpore uključene u financijske proizvode koji se financiraju sredstvima fonda InvestEU 1. Potpore krajnjem korisniku u okviru financijskog proizvoda koji se financira sredstvima fonda InvestEU ispunjavaju (a) uvjete utvrđene u jednome od stavaka od 2. do 9.; i (b) ako je financiranje u obliku zajmova krajnjem korisniku, ono mora biti po kamatnoj stopi koja odgovara najmanje osnovnoj stopi referentne stope koja se primjenjivala u trenutku odobravanja zajma. 2. Potpore za infrastrukturu za transeuropsku digitalnu povezivost ispunjavaju sljedeće zahtjeve: (a) Opći kumulativni uvjeti: i. Riječ je o projektu od zajedničkog interesa u području infrastrukture za digitalnu povezivost u skladu s Uredbom XX (Uredba CEF2); ii. Nominalni iznos ukupnog financiranja potporom iz fonda InvestEU bilo kojem krajnjem korisniku po projektu ne smije premašiti 100 milijuna EUR. iii. Korisnik potpore osigurava financijski doprinos od najmanje 25 % prihvatljivih troškova iz vlastitih izvora ili vanjskim financiranjem u obliku izuzetom od bilo kakve javne financijske potpore. Kao alternativa, ako se takvo vanjsko financiranje odvija putem platforme za ulaganja koja kombinira različite izvore financiranja, taj se uvjet zamjenjuje uvjetom prisutnosti 30 % privatnih ulaganja na takvoj platformi; iv. Za potporu su prihvatljivi samo troškovi ulaganja za uvođenje infrastrukture u skladu s Uredbom XX (Uredba o CEF2); v. Projekt u skladu s Uredbom XX (Uredba CEF2) odabire: i. neovisni financijski posrednik kojeg imenuje Europska komisija na temelju zajednički dogovorenih smjernica za ulaganje; ii. Europska komisija putem konkurentnog natječajnog postupka koji se temelji na jasnim, transparentnim i nediskriminirajućim kriterijima; ili iii. neovisni stručnjaci koje imenuje Europska komisija; vi. Projektom se osiguravaju mogućnosti za povezivost koje nadilaze zahtjeve povezane s bilo kojim postojećim pravnim obvezama, kao što su one uključene u dozvolu za uporabu radiofrekvencijskog spektra; vii. Projektom se osigurava otvoreni veleprodajni pristup trećim stranama, uključujući izdvajanje pod poštenim, razumnim i nediskriminirajućim uvjetima u skladu s člankom 52. stavcima 5. i 6.; za potrebe ovog članka, u okviru projekta se umjesto fizičkog izdvajanja može ponuditi jednakovrijedno virtualno izdvajanje ako su nacionalno regulatorno tijelo države članice ili Komisija priznali proizvod za virtualni pristup kao jednakovrijedan fizičkom izdvajanju; viii. Projekt je obuhvaćen jednom od kategorija projekata navedenih u podstavku (b) u nastavku i ispunjava relevantne posebne uvjete. (b) Posebni uvjeti: i. Sljedeći kumulativni posebni kriteriji primjenjuju se na ulaganja u mreže kojima se mogu osigurati simetrične brzine preuzimanja i učitavanja od najmanje 1 Gbps: — Cilj je projekta povezati socioekonomske pokretače kako su definirani u članku 8. stavku 3. točki (a) Uredbe (EU) […]/[…] (Uredba CEF2) koji su javna ili privatna poduzeća kojima je povjereno pružanje usluga od općeg gospodarskog interesa u području obrazovanja, socijalnih usluga uključujući zdravstvo, javne uprave, prometa, poštanskih usluga i kulture, kako je navedeno u članku 106. stavku 2. Ugovora i u skladu s Odlukom Komisije 2012/21/EU ili naknadnim pravnim aktima koji zamjenjuju tu odluku. — Projekt se temelji na utvrđenom tržišnom nedostatku potvrđenom na temelju dostupnog odgovarajućeg mapiranja ili, ako takvo mapiranje nije dostupno, na temelju javnog savjetovanja. — Prihvatljivi socioekonomski pokretači mogu se priključiti na projektnu infrastrukturu samo ako nemaju pristup infrastrukturi koja postoji ili se pouzdano planira u roku od sljedeće tri godine ili u istom vremenskom okviru kao planirana intervencija za koju je primljena potpora i kojom se mogu osigurati simetrične brzine preuzimanja i učitavanja od najmanje 200 Mbps ili brzina preuzimanja od najmanje 500 Mbps. — Projekt predstavlja znatnu promjenu ako se kao rezultat subvencionirane intervencije i. ostvare znatna nova ulaganja u širokopojasnu mrežu; i ii. subvencioniranom infrastrukturom na tržište uvode znatne nove mogućnosti u smislu dostupnosti, kapaciteta, brzine i tržišnog natjecanja u području širokopojasnih usluga u odnosu na infrastrukturu koja postoji ili se pouzdano planira u roku od sljedeće tri godine ili u istom vremenskom okviru kao planirana intervencija za koju je primljena potpora. Smatra se da projekt donosi znatna nova ulaganja ako ta ulaganja nadilaze marginalna ulaganja koja se odnose samo na nadogradnju aktivnih komponenti mreže. Kada je riječ o dokazivanju znatnih novih mogućnosti na tržištu u smislu dostupnosti, kapaciteta, brzine i tržišnog natjecanja u području širokopojasnih usluga, subvencioniranom infrastrukturom i. osigurava se najmanje dvostruka brzina preuzimanja i učitavanja u odnosu na postojeću i/ili planiranu infrastrukturu; i ii. mogu se osigurati simetrične brzine preuzimanja i učitavanja od najmanje 1 Gbps. — Potpore se ne smiju dodjeljivati projektima koji uključuju područja u kojima postoje dvije mreže NGA/NGN ili se one pouzdano planiraju u roku od sljedeće tri godine ili u istom vremenskom okviru kao planirana intervencija za koju je primljena potpora odnosno projektima koji uključuju područja u kojima postoji najmanje jedna mreža vrlo velikog kapaciteta koja može osigurati simetrične brzine preuzimanja i učitavanja od najmanje 1 Gbps ili se takva mreža pouzdano planira u roku od sljedeće tri godine ili u istom vremenskom okviru kao planirana intervencija za koju je primljena potpora. ii. Sljedeći kumulativni posebni kriteriji primjenjuju se na prekogranična ulaganja za uvođenje 5G koridora duž glavnih prometnih pravaca: — Projekt osigurava neprekinutu prekograničnu pokrivenost na 5G koridoru duž glavnih prometnih pravaca, uključujući ceste, željeznicu i unutarnje plovne putove, kako su definirani u Uredbi (EU) […]/[…] (Uredba CEF2). — Projekt se sastoji od prekogranične dionice, kako je definirana u Uredbi (EU) […]/[…] (Uredba CEF2), koja i. uključuje najmanje dvije države članice jer prelazi granicu dviju ili više država članica; ili ii. prelazi granicu između najmanje jedne države članice i zemlje Europskog gospodarskog prostora. — Projekt osigurava znatno novo ulaganje u širokopojasnu mrežu koje nadilazi marginalna ulaganja koja se odnose samo na nadogradnju aktivnih komponenti mreže. — Projekt podupire uvođenje nove pasivne infrastrukture samo ako se postojeća pasivna infrastruktura ne može ponovno upotrijebiti. iii. Sljedeći kumulativni posebni kriteriji primjenjuju se na projekte prekograničnih terabitnih okosnica koji povezuju određene računalne objekte, superračunalne objekte i podatkovnu infrastrukturu kako je definirano u nastavku: — Projekt podupire povezanost putem nesmetane povezivosti s kraja na kraj od najmanje 1 Tbps, bilo izravnom vezom ili uvođenjem elemenata potrebnih za priključenje na paneuropske okosnice, najmanje dvaju računalnih objekata, superračunalnih objekata ili podatkovnih infrastruktura i. koji sudjeluju u Zajedničkom poduzeću za europsko računalstvo visokih performansi osnovanom Uredbom Vijeća (EU) 2018/1488 (Uredba Vijeća (EU) 2018/1488 od 28. rujna 2018. o osnivanju Zajedničkog poduzeća za europsko računalstvo visokih performansi, T/10594/2018/INIT, SL L 252, 8.10.2018., str. 1.–34.), istraživačkim infrastrukturama, vodećim istraživanjima i misijama definiranima u Uredbi (EU) […]/[…] (Uredba o Obzoru Europa) i Uredbi Vijeća (EZ) br. 723/2009 od 25. lipnja 2009. o pravnom okviru Zajednice za Konzorcij europskih istraživačkih infrastruktura (ERIC) (SL L 206, 8.8.2009., str. 1.) i ii. koji se nalaze u najmanje dvije države članice EU-a ili državi članica EU-a i članici europskog istraživačkog prostora. — Projekt osigurava znatno novo ulaganje u širokopojasnu mrežu koje nadilazi marginalna ulaganja, kao što su ulaganja povezana samo s nadogradnjom softvera ili licenciranjem. — Projekt se provodi kupnjom kapaciteta i/ili opreme provedbom postupka javne nabave. — Projekt podupire uvođenje nove pasivne infrastrukture samo ako se postojeća pasivna infrastruktura ne može ponovno upotrijebiti. iv. Sljedeći kumulativni posebni kriteriji primjenjuju se na projekte prekograničnih mrežnih okosnica kojima se povezuju infrastrukture u oblaku: — Projekt povezuje infrastrukture u oblaku socioekonomskih pokretača, kako je definirano u članku 8. stavku 3. točki (a) Uredbe (EU) […]/[…] (Uredba CEF2), koji su javna ili privatna poduzeća kojima je povjereno pružanje usluga od općeg gospodarskog interesa u području obrazovanja, socijalnih usluga uključujući zdravstvo, javne uprave, prometa, poštanskih usluga i kulture, kako je navedeno u članku 106. stavku 2. Ugovora i u skladu s Odlukom Komisije 2012/21/EU (*9) ili naknadnim pravnim aktima koji zamjenjuju tu odluku. — Projekt se sastoji od uvođenja novih prekograničnih mrežnih okosnica ili znatne nadogradnje postojećih te i. uključuje najmanje dvije države članice jer prelazi granicu dviju ili više država članica; ili ii. prelazi granicu između najmanje jedne države članice i zemlje Europskog gospodarskog prostora. — Projekt uključuje najmanje tri subjekta među prihvatljivim socioekonomskim pokretačima koji djeluju u različitoj državi članici od ostalih. — Projekt osigurava znatno novo ulaganje u širokopojasnu mrežu koje nadilazi marginalna ulaganja, kao što su ulaganja povezana samo s nadogradnjom softvera ili licenciranjem. Projekt omogućuje simetrične brzine preuzimanja i učitavanja od najmanje višekratnika 10 Gbps. — Projekt podupire uvođenje nove pasivne infrastrukture samo ako se postojeća pasivna infrastruktura ne može ponovno upotrijebiti. v. Sljedeći kumulativni posebni kriteriji primjenjuju se na ulaganja u prekogranične podmorske kabele: — Projekt se sastoji od prekograničnih dionica, kako su definirane u Uredbi (EU) […]/[…] (Uredba CEF2), koje i. uključuju najmanje dvije države članice jer prelaze granicu dviju ili više država članica; ili ii. prelaze granicu između najmanje jedne države članice i zemlje Europskog gospodarskog prostora. Kao alternativa, infrastruktura za koju je primljena potpora isključivo je veleprodajna mreža i omogućuje bolju povezivost europskih najudaljenijih regija ili prekomorskih područja, čak i unutar jedne države članice. — Potpore se ne smiju dodjeljivati za projekte na pravcima koji su već pokriveni dvjema postojećim ili planiranim okosnicama infrastrukture. — Projekt osigurava znatno novo ulaganje u širokopojasnu mrežu uvođenjem novog podmorskog kabela ili povezivanjem s postojećim podmorskim kabelom, čime se rješavaju problemi zalihosti i nadilaze marginalna ulaganja. Projekt omogućuju simetrične brzine preuzimanja i učitavanja od najmanje 1 Gbps. — Projekt podupire uvođenje nove pasivne infrastrukture samo ako se postojeća pasivna infrastruktura ne može ponovno upotrijebiti. 3. Potpore za proizvodnju energije i energetsku infrastrukturu ispunjavaju sljedeće zahtjeve: (a) potpore se dodjeljuju samo za ulaganja u energetsku infrastrukturu plina i električne energije s pristupom trećim stranama, tarifnim uređenjem i izdvajanjem u skladu sa zakonodavstvom o unutarnjem energetskom tržištu za sljedeće kategorije projekata: i. za skladištenje energije, projekti uvršteni na popis projekata od zajedničkog interesa Unije iz Priloga VII. Uredbi (EU) br. 347/2013 Europskog parlamenta i Vijeća (*9); ii. za energetske infrastrukture osim za skladištenje, sljedeći projekti: — pametne mreže; — projekti koji zadovoljavaju bilo koji od kriterija iz članka 4. stavka 1. točke (c) Uredbe (EU) br. 347/2013; — projekti uvršteni na popis projekata od zajedničkog interesa Unije iz Priloga VII. Uredbi (EU) br. 347/2013; — projekti u potpomognutim područjima; (b) potpore za ulaganje u proizvodnju energije iz obnovljivih izvora ispunjavaju sljedeće zahtjeve: i. potpore se dodjeljuju isključivo za nova postrojenja odabrana na konkurentnoj, transparentnoj, objektivnoj i nediskriminirajućoj osnovi; ii. potpore se ne smiju dodjeljivati za hidroenergetska postrojenja koja ne ispunjavaju uvjete utvrđene Direktivom 2000/60/EZ (*10); iii. u slučaju postrojenja za proizvodnju biogoriva, potpore se dodjeljuju isključivo postrojenjima koja proizvode održiva biogoriva, osim biogoriva proizvedenih iz prehrambenih sirovina; (c) nominalni iznos ukupnog financiranja potporom iz fonda InvestEU bilo kojem krajnjem korisniku po projektu iz točke (a) ovog stavka ne smije premašiti 150 milijuna EUR. Nominalni iznos ukupnog financiranja potporom iz fonda InvestEU bilo kojem krajnjem korisniku po projektu iz točke (b) ovog stavka ne smije premašiti 75 milijuna EUR. 4. Potpore za socijalnu, obrazovnu i kulturnu infrastrukturu i djelatnosti te infrastrukturu i djelatnosti za očuvanje prirodne baštine ispunjavaju sljedeće zahtjeve: (a) nominalni iznos ukupnog financiranja potporom iz fonda InvestEU bilo kojem krajnjem korisniku ne smije premašiti: i. 100 milijuna EUR po projektu za ulaganja u infrastrukturu koja se koristi za pružanje socijalnih usluga, obrazovanje ili u kulturne svrhe te za djelatnosti utvrđene u članku 53. stavku 2., uključujući prirodnu baštinu; ii. 30 milijuna EUR za djelatnosti povezane sa socijalnim uslugama i kulturom; iii. 5 milijuna EUR za obrazovanje i usavršavanje; (b) potpore se ne smiju dodjeljivati za usavršavanje čiji je cilj usklađivanje s obveznim nacionalnim zahtjevima o usavršavanju. 5. Potpore za promet i prometnu infrastrukturu ispunjavaju sljedeće zahtjeve: (a) potpore za infrastrukturu, osim za luke, dodjeljuju se isključivo sljedećim projektima: i. projektima od zajedničkog interesa, kako su definirani u članku 3. točki (a) Uredbe (EU) br. 1315/2013, osim projekata koji se odnose na infrastrukturu luka ili zračnih luka; ii. povezivanju na gradske čvorove transeuropske prometne mreže; iii. željezničkim vozilima samo za pružanje usluga željezničkog prijevoza koje nisu obuhvaćene ugovorom o javnim uslugama u smislu Uredbe (EZ) br. 1370/2007 (*11), pod uvjetom da je korisnik novi sudionik; iv. gradskom prijevozu; v. infrastrukturi za alternativna goriva ili infrastrukturi za mobilnost s nultim/niskim emisijama. (b) Potpore za projekte lučke infrastrukture ispunjavaju sljedeće zahtjeve: i. potpore se mogu dodijeliti samo za ulaganja u pristupnu infrastrukturu i lučku infrastrukturu koja je zainteresiranim korisnicima dostupna na jednakoj i nediskriminirajućoj osnovi, u skladu s tržišnim uvjetima; ii. bilo kakva koncesija ili drugo odobravanje trećoj strani izgradnje, nadogradnje, upravljanja ili najma lučke infrastrukture za koju je primljena potpora dodjeljuje se na konkurentnoj, transparentnoj, nediskriminirajućoj i bezuvjetnoj osnovi; iii. potpore se ne smiju dodjeljivati za ulaganja u nadgrađe luke. (c) Nominalni iznos ukupnog financiranja potporom iz fonda InvestEU u skladu s točkama (a) ili (b) ovog stavka bilo kojem krajnjem korisniku po projektu ne smije premašiti 150 milijuna EUR. 6. Potpore za druge infrastrukture ispunjavaju sljedeće zahtjeve: (a) potpore se dodjeljuju isključivo sljedećim projektima: i. ulaganjima u infrastrukturu za javnu vodoopskrbu i odvodnju otpadnih voda; ii. ulaganjima u recikliranje i pripremu za ponovnu uporabu otpada u skladu s člankom 47. stavcima od 1. do 6. ove Uredbe, u mjeri u kojoj su namijenjena gospodarenju otpadom koji proizvode druga poduzeća; iii. ulaganjima u istraživačku infrastrukturu; iv. ulaganjima u izgradnju ili nadogradnju objekata inovacijskih klastera; (b) nominalni iznos ukupnog financiranja potporom iz fonda InvestEU bilo kojem krajnjem korisniku po projektu ne smije premašiti 100 milijuna EUR. 7. Potpore za zaštitu okoliša, uključujući zaštitu klime, ispunjavaju sljedeće zahtjeve: (a) potpore se dodjeljuju isključivo sljedećim projektima: i. ulaganjima koja poduzetnicima omogućuju da ublaže ili spriječe štetu nanesenu fizičkom okolišu (uključujući klimatske promjene) ili prirodnim resursima koja je nastala zbog djelatnosti korisnika, u mjeri u kojoj to ulaganje premašuje norme Unije u pogledu zaštite okoliša ili se njime u nedostatku primjenjivih normi Unije povećava razina zaštite okoliša odnosno ono je rana prilagodba budućim normama Unije za zaštitu okoliša; ii. mjerama za poboljšanje energetske učinkovitosti poduzetnika, u mjeri u kojoj cilj poboljšanja nije osigurati da se poduzetnici pridržavaju normi Unije koje su već donesene, čak i ako još nisu na snazi; iii. zbrinjavanju onečišćenih lokacija, u mjeri u kojoj nije utvrđena pravna ili fizička osoba odgovorna za štetu u okolišu na temelju primjenjivog prava u skladu s načelom „onečišćivač plaća” iz članka 45. stavka 3.; iv. studijama zaštite okoliša; v. poboljšanju i obnovi bioraznolikosti i ekosustavâ ako ta djelatnost doprinosi zaštiti, očuvanju ili obnavljanju bioraznolikosti i postizanju dobrog stanja ekosustavâ odnosno zaštiti ekosustavâ koji su već u dobrom stanju. (b) U mjeri u kojoj se mjera potpore odnosi na mjere kojima se poboljšava energetska učinkovitost stambenih zgrada i zgrada namijenjenih obavljanju djelatnosti povezanih sa socijalnim uslugama, potpore se mogu odobriti i za mjere kojima se istodobno poboljšava energetska učinkovitost stambene zgrade i integriraju postrojenja za proizvodnju energije iz obnovljivih izvora na lokaciji u stambenoj zgradi na koju se odnosi mjera potpore za poboljšanje energetske učinkovitosti, pod sljedećim uvjetima: i. integrirano postrojenje za proizvodnju energije iz obnovljivih izvora na lokaciji povezano je s proizvodnjom električne i/ili toplinske energije; može se kombinirati s opremom za skladištenje; ii. proizvodnja postrojenja za proizvodnju energije iz obnovljivih izvora na lokaciji ne smije za više od 20 % premašiti ukupnu agregiranu potražnju stanara zgrade; iii. instalirani kapacitet postrojenja za proizvodnju energije iz obnovljivih izvora ne smije premašiti 500 kW; iv. krajnji korisnik potpore može biti vlasnik zgrade ili najmoprimac; (c) nominalni iznos ukupnog financiranja potporom iz fonda InvestEU bilo kojem krajnjem korisniku po projektu iz točaka (a) i (b) ovog stavka ne smije premašiti 50 milijuna EUR; (d) potpore za mjere kojima se poboljšava energetska učinkovitost zgrada mogu se odnositi i na sklapanje ugovora o energetskom učinku, pod sljedećim uvjetima: i. nominalni iznos ukupnog financiranja potporom iz fonda InvestEU po krajnjem korisniku ne premašuje 30 milijuna EUR; ii. potpora ima oblik zajma ili jamstva; iii. potpora se dodjeljuje MSP-ovima ili malim poduzećima srednje tržišne kapitalizacije; iv. potpora se dodjeljuje samo za ugovore o energetskom učinku u smislu članka 2. stavka 27. Direktive 2012/27/EU o energetskoj učinkovitosti (*12). 8. Potpore za istraživanje, razvoj, inovacije i digitalizaciju ispunjavaju sljedeće zahtjeve: (a) potpore se mogu dodijeliti za: i. temeljno istraživanje; ii. industrijsko istraživanje; iii. eksperimentalni razvoj; iv. inovacije procesa ili organizacije poslovanja za MSP-ove; v. savjetodavne usluge za inovacije i usluge podrške inovacijama za MSP-ove, vi. digitalizaciju za MSP-ove; (b) za projekte obuhvaćene ovim stavkom točkom (a) podtočkama i., ii. i iii. nominalni iznos ukupnog financiranja potporom iz fonda InvestEU bilo kojem krajnjem korisniku po projektu ne smije premašiti 75 milijuna EUR. Za projekte obuhvaćene ovim stavkom. točkom (a) podtočkama iv., v. i vi. nominalni iznos ukupnog financiranja potporom iz fonda InvestEU bilo kojem krajnjem korisniku po projektu ne smije premašiti 30 milijuna EUR. 9. MSP-ovi ili mala poduzeća srednje tržišne kapitalizacije mogu, uz razloge spojivosti utvrđene u ovom članku stavcima od 2. do 8., primati potporu u obliku financiranja potporom iz fonda InvestEU pod sljedećim uvjetima: (a) nominalni iznos ukupnog financiranja potporom iz fonda InvestEU po krajnjem korisniku ne premašuje 15 milijuna EUR i dodjeljuje se: i. mikropoduzećima; ii. MSP-ovima koji još ne posluju ni na jednom tržištu ili posluju manje od sedam godina od svoje prve komercijalne prodaje; iii. MSP-ovima koji ulaze na novo tržište proizvoda ili zemljopisno tržište, pri čemu početno ulaganje za ulazak na novo tržište proizvoda ili zemljopisno tržište mora iznositi više od 50 % prosječnog godišnjeg prometa tijekom proteklih pet godina; iv. inovacijskim poduzećima; v. MSP-ovima ili malim poduzećima srednje tržišne kapitalizacije čije se glavne djelatnosti nalaze u potpomognutim područjima, pod uvjetom da se financiranje ne koristi za premještanje djelatnosti kako je definirano u članku 2. stavku 61.a; ili (b) nominalni iznos ukupnog financiranja potporom iz fonda InvestEU po krajnjem korisniku ne premašuje 2 milijuna EUR. Članak 56.f Uvjeti za potpore uključene u komercijalno orijentirane financijske proizvode koji se financiraju sredstvima fonda InvestEU 1. Financijska sredstva se krajnjim korisnicima dodjeljuju putem komercijalnih financijskih posrednika koji se na temelju objektivnih kriterija odabiru otvoreno, transparentno i bez diskriminacije. 2. Komercijalni financijski posrednik koji dodjeljuje financijska sredstva krajnjem korisniku zadržava minimalnu izloženost riziku od 20 % svake transakcije financiranja. 3. Nominalni iznos ukupnih financijskih sredstava koji komercijalni financijski posrednik dodijeli bilo kojem krajnjem korisniku ne smije premašiti 7,5 milijuna EUR. (*9) Uredba (EU) br. 347/2013 Europskog parlamenta i Vijeća od 17. travnja 2013. o zajedničkom uređenju tržišta proizvodima ribarstva i akvakulture, izmjeni uredbi Vijeća (EZ) br. 713/2009 i (EZ) br. 714/2009 i stavljanju izvan snage Uredbe Vijeća (EZ) br. 715/2009 (SL L 115, 28.12.2013., str. 39.)." (*9) Uredba (EU) br. 347/2013 Europskog parlamenta i Vijeća od 17. travnja 2013. o zajedničkom uređenju tržišta proizvodima ribarstva i akvakulture, izmjeni uredbi Vijeća (EZ) br. 713/2009 i (EZ) br. 714/2009 i stavljanju izvan snage Uredbe Vijeća (EZ) br. 715/2009 (SL L 115, 28.12.2013., str. 39.)." (*10) Direktiva 2000/60/EZ Europskog parlamenta i Vijeća o uspostavi okvira za djelovanje Zajednice u području vodne politike (SL L […], […], str. […].)." (*11) Uredba (EU) br. 1370/2007 Europskog parlamenta i Vijeća od 23. listopada 2007. o smjernicama Unije za razvoj transeuropske prometne mreže i stavljanju izvan snage Odluke br. 1191/1107/EU (SL L 315, 20.12.2013., str. 1.)." (*12) Direktiva 2012/27/EU Europskog parlamenta i Vijeća od 25. listopada 2012. o energetskoj učinkovitosti, izmjeni direktiva 2009/125/EZ i 2010/30/EU i stavljanju izvan snage direktiva 2004/8/EZ i 2006/32/EZ (SL L 315, 14.11.2012., str. 1.).”"